Predkladacia správa

Materiál na rokovanie vlády Slovenskej republiky „Návrh na vstup Slovenskej republiky do Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu“ predkladá minister zahraničných vecí ako iniciatívny. Jeho cieľom je, aby vláda rozhodla o podaní žiadosti o členstvo Slovenska v Pracovnej skupine pre medzinárodnú spoluprácu v oblasti vzdelávania, zachovania pamiatky a výskumu holokaustu – Task Force for International Cooperation on Holocaust Education Remembrance and Research – ITF, ako aj o zabezpečení činnosti Slovenskej republiky ako členskej krajiny ITF. 

ITF je záujmové zoskupenie štátov, ktoré vzniklo v roku 1998 z iniciatívy švédskeho predsedu vlády Görana Perssona a v súčasnosti združuje už 20 krajín. Jeho hlavným cieľom je podpora projektov a programov zameraných na vzdelávanie o holokauste, výskum v tejto oblasti a na zachovanie pamiatky holokaustu. 

Slovensko ako tzv. spolupracujúca krajina realizuje aktivity s podporou ITF už od roku 2000. Doterajšiu činnosť Slovenskej republiky v ITF zabezpečovalo ministerstvo školstva, no vzhľadom na zámer stať sa jej členom, prevzalo v decembri 2004 funkciu koordinátora prípravy vstupu a ďalšieho pôsobenia Slovenska v ITF ministerstvo zahraničných vecí, tak ako je to vo väčšine členských krajín ITF.

 Aktivity Slovenska boli v ITF hodnotené vždy vysoko pozitívne a žiadosť o riadne členstvo je ich logickým pokračovaním. Jej predloženie je v ITF už dlhšie očakávané a má všeobecnú podporu. V prípade kladného stanoviska vlády by o žiadosti Slovenska mohlo byť rozhodnuté už na nadchádzajúcom plenárnom zasadnutí ITF v Krakove (13. – 16. novembra 2005). 

Predkladaný materiál pozostáva z troch častí. V prvej a druhej časti sa nachádzajú informácie o činnosti a štruktúre ITF a o doterajších aktivitách Slovenska v jej rámci. V tretej časti sú uvedené východiská, zdôvodnenie, predpoklady vstupu a finančné a inštitucionálne zabezpečenie členstva. 

Materiál bol predmetom medzirezortného pripomienkového konania. Nemá environmentálny, ani ekonomický vplyv, vplyv na zamestnanosť či  podnikateľské prostredie. Má vplyv na verejné financie (podrobnosti v doložke finančných, ekonomických, environmentálnych vplyvov, vplyvov na zamestnanosť a na podnikateľské prostredie).